Domäne (Biologie)
D Domäne isch di hegscht Klassifizierigskategory in dr sischtematische Yydailig vu dr Lääbewääse noch em Carl R. Woese (University of Illinois), wo jetz allgmain akzeptiert wird.

Yydailig 

Alli Lääbewääse wären in däm Sischtem in drei Domänen yydailt, doderby basiert d Unterdailig uf dr unterschidlige Struktur vu dr ribosomale Ribonukleinsyyri (rRNA). Die drei Domäne sin:

 Bakterie (Bacteria), veraltet: Eubacteria
 Di Domäne vu dr Bakterien isch in Phyla (Stämm) unterdailt.
 Archäe (Archaea), veraltet: Archaebacteria
 Di Domäne vu dr Archäen isch in Phyla (Stämm) unterdailt.
 Eukaryote (Eukaryota)
 Di Domäne vu dr Eukaryoten isch in Regna (Rych) unterdailt.

Fir d Domäne Eukaryota sin au d Näme Eukarya un Eucarya gängig. Woese, Kandler un Wheelis hän bi ihrem anne 1990 vereffetligte Vorschlag zur Yydailig vu dr Lääbewääsen in drei Domäne dr Uusdruck Eucarya brucht. 

Näb em Sischtem, wu uf dr Verwandtschaftsgrad zruckgoht, wären alli Lääbewääse no ihre Zällstruktur in zwoo Gruppen yydailt:

 Prokaryote (au «Prokaryonte»): Lääbewääsen ohni Zällchärne
 Eukaryote (au «Eukaryonte»): Lääbewääsen, wu d Zälle ne Zällchärne hän

D Aagherige vu dr Domäne Bacteria un Archaea sin Prokaryote, alli ibrige Lääbewääse sin Eukaryote. Die Yydailig no dr Zällstruktur isch kai taxonomischi Yydailig. .

Fir Vire, Viroid un Prione, wu kai Lääbewääse sin, git s en aigeni Klassifikation.

Hischtorischi Sischtematik 

Im friejere Sischtem vu dr Lääbewääse isch nit unterschide wore zwische Bakterien un Archäe, un d Archäe sin, wel si wie d Bakterie Protische sin, zue dr Bakterie grächnet wore.

Quälle 
 Carl R. Woese, Otto Kandler, Mark L. Wheelis: Towards a natural system of organisms: Proposal for the domains Archaea, Bacteria, and Eucarya. In: Proceedings of the National Academy of Sciences USA. Band 87, 1990, S. 4576–4579 (PDF).

Taxonomii